Fékk m.a. hægfara ökutæki og punkta í ökuferilsskránna að gjöf Síðastliðinn föstudag varð Gísli Einarsson , fréttamaður , kúnstner og fyrrum ritstjóri Skessuhorns fertugur . Af því tilefni bauð hann vinum og ættingjum til veislu mikillar og óvenjulegrar í Landsnámssetrinu í Borgarnesi . Forsýndi hann í upphafi leikverk sitt ; Mýramanninn , en frumsýning þessarar léttkómedíu var síðan á laugardeginum ( sjá leikdóm í Skessuhorni í næstu viku ) . Mýramanninn tileinkar Gísli foreldrum sínum , þeim Auði og Einari sem eru , sbr. orð hans í leikskrá “ hið ágætasta fólk , merkilegt nokk . ” Eftir sýninguna var slegið upp veislu með fjölbreyttri dagskrá . Meðal atriða má nefna að systkini Gísla frumsýndu myndband með tillögu að síðasta þætti Gísla af “ Út og suður ” þar sem hann ræðir aldurhniginn við sjálfan sig á æskuslóðum í Lundarreykjadal . Með hlutverk Gísla fór Brynjólfur bróðir hans en systur hans fjórar tóku allar virkan þátt í framleiðslu þáttarins , en þær hugsa honum , að sögn , þegjandi þörfina þar sem hann hefur í gegnum tíðina gert ómælt grín að þeim við hin ýmsu tækifæri án þess að þær gætu haldið uppi vörnum . Afmælisbarninu voru færðar ýmsar góðar gjafir . Má þar nefna að vinir Gísla og fyrrum nágrannar færðu honum hluta Lundarreykjadals í formi nýlistaverks þar sem kenndi ýmissa grasa í bókstaflegri merkingu auk sýnishorns af girðingarafrekum Gísla , frægum holum og merktum steinum í vegi þeirra og ýmsu öðru . Vildu nágrannarnir þannig þakka honum trygglyndi við heimahagana og færa fjallið til Múhammeðs þar sem sá síðarnefndi hefði kosið að búsetja sig á Mýrunum . Þá var Gísla færð bifreið að gerðinni Land Rover árgerð 1966 að gjöf með þeim orðum að oft væri það svo að sá eldri hefði vit fyrir þeim yngri , með vísan í að ökutækið væri þeim sérstöku kostum búið að komast alls ekki á þann hraða sem Gísli væri frægastur fyrir að vilja aka á . Allir gestir samkvæmisins færðu síðan afmælisbarninu einn punkt úr ökuferlisskrám sínum og fékk hann þannig yfir 80 nýja punkta í ökuferilsskránna til að grípa til ef á þarf að halda . Eftir ræðuhöld og góðan viðurgjörning var stiginn dans undir öruggri forystu hins trausta vinar ; félagsmálaráðherrans og annarra meðlima í hljómsveitinni Upplyftingu . Á myndinni er Gísli ásamt Guðrún Huldu eiginkonu sinni og frumburði þeirra Rakel . Fleiri myndir úr teitinu verða í Skessuhorni í næstu viku .